ธปท.รับราคาน้ำมันต่ำทำเงินเฟ้อกลับมาเป็นบวกช้า
ธปท.ยอมรับราคาน้ำมันและสินค้าโภคภัณฑ์ที่ต่ำลงมากทำให้เงินเฟ้อทั่วไปปีนี้กลับมาเป็นบวกได้ช้าลง แต่ยืนยันไม่ใช่ภาวะเงินฝืด
11 ก.พ. 2559

ธปท.ยอมรับราคาน้ำมันและสินค้าโภคภัณฑ์ที่ต่ำลงมากทำให้เงินเฟ้อทั่วไปปีนี้กลับมาเป็นบวกได้ช้าลง แต่ยืนยันไม่ใช่ภาวะเงินฝืด
เมื่อวันที่ 11 ก.พ. นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า ระดับราคาน้ำมันและราคาสินค้าโภคภัณฑ์ที่ต่ำลงมาก แต่น่าจะมีผลให้ระดับอัตราเงินเฟ้อทั่วไปในปีนี้ที่คาดว่าจะกลับมาเป็นบวกได้ในช่วงครึ่งปีแรกหรือสิ้นไตรมาส 2 เลื่อนออกไปอีก โดยน่าจะกลับมาบวกได้ภายในสิ้นไตรมาส 3 ปีนี้แทน แต่แม้ว่าตลอดปี 2558 ที่ผ่านมาเงินเฟ้อทั่วไปจะติดลบและจะติดลบต่อไปในปีนี้ก็ยังไม่ถือว่าเป็นภาวะเงินฝืด
ทั้งนี้เนื่องจาก เงินเฟ้อพื้นฐานที่ไม่รวมราคาน้ำมันและอาหารสดยังเป็นบวก โดยในเดือนม.ค.ที่ผ่านมาเงินเฟ้อพื้นฐานอยู่ที่ 0.59% และเงินเฟ้อทั่วไปติดลบ 0.53% อย่างไรก็ดีเงินเฟ้อที่อยู่ในระดับต่ำช่วยให้นโยบายการเงินอยู่ในทิศทางผ่อนปรนต่อไป เพื่อประคับประคองการฟื้นตัวของเศรษฐกิจโดยไม่ต้องกังวลว่าจะเกิดแรงกดดันจากเงินเฟ้อ